《送林一中福建佥宪》
明代·张弼

握手与君别，此情难具陈。空庭花落后，高树鸟啼频。

白简持三尺，清风扇八闽。新题如有便，为我洗京尘。

作者简介：（1425—1487）明松江府华亭人，字汝弼，号东海。成化二年进士。久任兵部郎，议论无所顾忌。出为南安知府，律己爱物，大得民和。少善草书，工诗文，自言吾书不如诗，诗不如文。有《鹤城稿》、《东海稿》等。